‘কলকাতা দর্শন’, রাজ্যের পর্যটন শিল্পকে চাঙ্গা করতে নয়া উদ্যোগ পরিবহন দফতরের

কলকাতা: ‘কলকাতা, তুমিও হেঁটে দেখো কলকাতা, তুমিও-ভেবে দেখো, কলকাতা, যাবে কি না যাবে আমার সাথে’ অনুপম রায়ের গলায় এই গান যেন কলকাতার ছবি ফুঁটিয়ে তুলেছিল সকলের সামনে। কিন্তু এই কলকাতার ইতিহাস আমরা আদৌ কি জানি, চিনি?

শীতের সকালে শহর থাকে অন্য মোড়কে মোড়া। আর বেলা বাড়ার সঙ্গে সঙ্গে তা হয়ে ওঠে প্রেমের শহর। তবে, এবার শীতের মরশুম শুরুর মুখেই পরিবহন দফতরের নয়া উদ্যোগ কলকাতা দর্শন। ডিসেম্বরের শুরুর দিকেই শহর এবং শহরতলির দ্রষ্টব‌্য স্থানগুলোকে পর্যটকদের ঘুরিয়ে দেখানো হবে। সঙ্গে থাকবে গাইড। এসি বাসে করে শহর ঘোরানো হবে দেশি-বিদেশি পর্যটকদের। শনি, রবি বা কোনও সরকারি ছুটির দিন এই প্যাকেজ ট্যুর করানো হবে বলে জানিয়েছে পরিবহন দফতর।

আরও পড়ুন: ফের ঘুর্ণাবর্ত! নভেম্বরেও চড়বে পারদ? জানুন আবহাওয়ার বড় আপডেট

পরিবহণ দফতরের এক আধিকারিকের কথায়, শীত পড়তেই পর্যটকরা বেড়াতে যান এদিক-সেদিক। তবে এই কলকাতার মধ্যেই যে আরেকটা কলকাতা লুকিয়ে আছে, যা সেভাবে দেখা হয় না সাধারণ মানুষের, তা-ই এবার সেই স্থানগুলেই ঘুরে দেখাবে পরিবহণ দফতর। সকাল থেকেই শুরু হবে টু‌র। এক আধিকারিক বলেন, বহু মানুষই শীতের মিঠে রোদ গায়ে মেখে বেড়াতে বেরোন। কিন্তু একই দিনে একাধিক জায়গা তাঁদের ঘোরা হয় না, সেটা যাতে হয়, তাই এই প‌্যাকেজ।

জানা গিয়েছে, দু’টি প‌্যাকেজ থাকছে এই কলকাতা দর্শনে। একটি ইকোপার্ক কেন্দ্রিক টু‌র। অন‌্যটি কালীঘাট কেন্দ্রিক। ইকোপার্কের টু‌রটিতে দেখানো হবে ইকোপার্ক, মাদার্স ওয়াক্স মিউজিয়াম, নিউটাউন হরিণালয়, মিষ্টিহাব, ইকো আর্বান ভিলেজ, বিশ্ববাংলা গেট, নজরুল তীর্থের মতো আরও বেশকিছু গুরুত্বপূর্ণ স্থান। আর অন‌্য প‌্যাকেজটিতে দেখানো হবে ভিক্টোরিয়া, ন‌্যাশনাল লাইব্রেরি, জেল মিউজিয়াম, কলকাতা মিউজিয়াম, ইডেন, হাওড়া ফুলবাজার, হাওড়া ব্রিজ, ট্রাম স্মরণিকা, প্রিন্সেপ ঘাট, নন্দনের মতো আরও বেশকিছু জায়গা। পাশাপাশি, পরিবহন দফতর জানিয়েছে, দু’রকমভাবে টিকিট হবে সেখানে। এই দ্রষ্টব‌্যস্থানে ঢোকার টিকিট-সহ বাসের ভাড়া। আর য়াঁরা সব জায়গায় ঢুকে দেখবেন না, তাঁদের জন‌্য শুধু ঘোরার বাসভাড়া। বাসেই থাকছে ব্রেকফাস্ট থেকে রিফ্রেশমেন্টের ব‌্যবস্থাও। তবে এখনও তার ভাড়া ঠিক হয়নি।